ບັນດາ ນັກ​ສຶກສາ ຮົງ​ກົງ ​ປະ​ທະ​​ກັບ​ ຕຳຫລວດ ລະຫວ່າງ ທຳການປະທ້ວງ (ສະໄລດ໌/ວີດີໂອ)
ນັກ​ສຶກສາ​ ຈາກ​ມະຫາວິທະຍາ​ໄລ ຫຼາຍພັນ​ຄົນ ພາກັນ​ບໍ່​ຍອມ​ເຂົ້າຫ້ອງຮຽນ ຕະຫຼອດທັງອາທິດ​ ​ຊຶ່ງ​ເປັນ​ສ່ວນ​ນຶ່ງ​ ຂອງ​ການປຸກລະດົມ ​ເພື່ອໃຫ້​ຂັດ​ຂືນ ດ້ວຍ​ສັນຕິວິທີ.
ບັນດານັກສຶກສາຮົງກົງ ທີ່ເປັນນັກເຄື່ອນໄຫວ ໄດ້ປະເຊີນໜ້າ ກັບຫົວໜ້າຜູ້ບໍລິຫານຮົງກົງແລະໄດ້ປະທະກັນກັບເຈົ້າໜ້າທີ່ ຕຳຫລວດໃນລະຫວ່າງມື້ທີສອງ ຂອງການປະທ້ວງເປັນເວລາ ອາທິດນຶ່ງ ເພື່ອຮຽກຮ້ອງໃຫ້ຈີນ ອະນຸຍາດໃຫ້ມີການເລືອກຕັ້ງ ແບບປະຊາທິປະໄຕໃນປີ 2017 ນີ້ ນັກສຶກສາຈາກມະຫາວິທະຍາໄລຫຼາຍພັນຄົນ ໄດ້ພາກັນບໍ່ຍອມ ເຂົ້າຫ້ອງຮຽນຕະຫຼອດທັງອາທິດ ຊຶ່ງເປັນສ່ວນນຶ່ງ ຂອງການປຸກ ລະດົມ ເພື່ອໃຫ້ຂັດຂືນດ້ວຍສັນຕິວິທີ ສຳຫຼັບກົດດັນປັກກິ່ງ ໃນ ວັນອັງຄານມື້ນີ້ ນັກຮຽນປະມານສິບກວ່າຄົນ ໄດ້ຍູ້ກັນຜ່ານເຄື່ອງ ກີດຂວາງຕ່າງໆ ແລ້ວຟ້າວແລ່ນເຂົ້າໄປຫາ ຫົວໜ້າຜູ້ບໍລິຫານ ຮົງກົງ ທ່ານ Leung Chun-ying ທີ່ພວມອອກມາຈາກສຳນັກງານລັດຖະບານ ເຈົ້າໜ້າທີ່ ຕຳຫລວດ ໄດ້ນຳເອົາທ່ານອອກ ໄປຈາກບອນນັ້ນໃນທັນທີທັນໃດ ແລະໄດ້ຂັບໄລ່ ພວກປະທ້ວງທັງຫຼາຍ ເຫດການດັ່ງກ່າວໄດ້ເນັ້ນໃຫ້ເຫັນເຖິງຄວາມເຄັ່ງຕຶງ ທີ່ເກີດຂຶ້ນ ຍ້ອນການຕັດສິນໃຈ ຂອງປັກກິ່ງ ໃນເດືອນແລ້ວນີ້ ທີ່ບໍ່ໃຫ້ມີການສະເໜີຊື່ຜູ້ສະໝັກເລືອກຕັ້ງ ທີ່ຢາກສະໝັກ ເປັນຜູ້ບໍລິຫານຮົງກົງຢ່າງເປີດເຜີຍ ແຕ່ທາງການຈີນໄດ້ກ່າວວ່າ ພວກທີ່ອາດຈະເປັນຜູ້ ສະໝັກເລືອກຕັ້ງ ນັ້ນ ກ່ອນອື່ນໝົດຕ້ອງຜ່ານການກວດສອບ ແລະຮັບຮອງເອົາ ໂດຍ ຄະນະກຳມະການ ຊຶ່ງສ່ວນໃຫຍ່ແມ່ນເຕັມໄປດ້ວຍສະມາຊິກຝ່າຍນິຍົມປັກກິ່ງນັ້ນ